CELEX: 32017R1439
Language: el
Date: 2017-08-08 00:00:00
Title: Εκτελεστικός κανονισμός (ΕΕ) 2017/1439 της Επιτροπής, της 8ης Αυγούστου 2017, για την τροποποίηση του εκτελεστικού κανονισμού (ΕΕ) 2017/1019 για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων ράβδων οπλισμού σκυροδέματος καταγωγής Δημοκρατίας της Λευκορωσίας

9.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 206/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1439 ΤΗΣ ΕΠΙΤΡΟΠΉΣ
   της 8ης Αυγούστου 2017
   για την τροποποίηση του εκτελεστικού κανονισμού (ΕΕ) 2017/1019 για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων ράβδων οπλισμού σκυροδέματος καταγωγής Δημοκρατίας της Λευκορωσίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) («ο βασικός κανονισμός»), και ιδίως το άρθρο 9 παράγραφος 4,
   Εκτιμώντας τα ακόλουθα:
   
               (1)
            
            
               Στις 20 Δεκεμβρίου 2016 η Ευρωπαϊκή Επιτροπή («η Επιτροπή») επέβαλε προσωρινό δασμό αντιντάμπινγκ στις εισαγωγές ορισμένων ράβδων οπλισμού σκυροδέματος καταγωγής Δημοκρατίας της Λευκορωσίας («Λευκορωσία») με τον εκτελεστικό κανονισμό (ΕΕ) 2016/2303 (2) («ο προσωρινός κανονισμός»).
            
         
               (2)
            
            
               Το προϊόν που αποτελεί αντικείμενο προσωρινών δασμών αντιντάμπινγκ ορίζεται ως «ορισμένες ράβδοι οπλισμού σκυροδέματος από σίδηρο ή μη κραματοποιημένο χάλυβα, που έχουν απλώς σφυρηλατηθεί, ελαθεί ή διελαθεί σε θερμή κατάσταση, καθώς και εκείνες που έχουν υποστεί στρίψιμο μετά την έλαση, καθώς και εκείνες που φέρουν οδοντώματα, εξογκώματα, κοιλώματα ή ανάγλυφα που γίνονται στη διάρκεια της έλασης, καταγωγής Λευκορωσίας, που υπάγονται προς το παρόν στους κωδικούς ΣΟ ex 7214 10 00, ex 7214 20 00, ex 7214 30 00, ex 7214 91 10, ex 7214 91 90, ex 7214 99 10, ex 7214 99 71, ex 7214 99 79 και ex 7214 99 95. Εξαιρούνται ράβδοι οπλισμού σκυροδέματος από σίδηρο ή χάλυβα υψηλών επιδόσεων σε κόπωση».
            
         
               (3)
            
            
               Ο συντελεστής του προσωρινού δασμού αντιντάμπινγκ που εφαρμόζεται στην καθαρή, προ του δασμού, ελεύθερη στα σύνορα της Ευρωπαϊκής Ένωσης τιμή ορίστηκε στο επίπεδο του 12,5 %.
            
         
               (4)
            
            
               Στη συνέχεια, στις 17 Ιουνίου 2017 η Επιτροπή επέβαλε οριστικό δασμό αντιντάμπινγκ στις εισαγωγές ορισμένων ράβδων οπλισμού σκυροδέματος καταγωγής Λευκορωσίας με τον εκτελεστικό κανονισμό (ΕΕ) 2017/1019 (3) («ο προσωρινός κανονισμός»).
            
         
               (5)
            
            
               Το προϊόν που αποτελεί αντικείμενο οριστικών δασμών αντιντάμπινγκ ορίζεται ως «ορισμένες ράβδοι οπλισμού σκυροδέματος από σίδηρο ή μη κραματοποιημένο χάλυβα, που έχουν απλώς σφυρηλατηθεί, ελαθεί ή διελαθεί σε θερμή κατάσταση, είτε έχουν υποστεί στρίψιμο μετά την έλαση είτε όχι, που φέρουν οδοντώματα, εξογκώματα, κοιλώματα ή ανάγλυφα που γίνονται στη διάρκεια της έλασης, καταγωγής Λευκορωσίας, που υπάγονται προς το παρόν στους κωδικούς ΣΟ ex 7214 10 00, ex 7214 20 00, ex 7214 30 00, ex 7214 91 10, ex 7214 91 90, ex 7214 99 10 και ex 7214 99 95. Εξαιρούνται οι ράβδοι οπλισμού σκυροδέματος από σίδηρο ή χάλυβα υψηλών επιδόσεων σε κόπωση και άλλα επιμήκη προϊόντα, όπως οι ράβδοι κυκλικής διατομής».
            
         
               (6)
            
            
               Ο συντελεστής του οριστικού δασμού αντιντάμπινγκ που εφαρμόζεται στην καθαρή, προ του δασμού, ελεύθερη στα σύνορα της Ευρωπαϊκής Ένωσης τιμή ορίστηκε στο επίπεδο του 10,6 %.
            
         
               (7)
            
            
               Το άρθρο 2 του οριστικού κανονισμού προβλέπει οριστική είσπραξη των ποσών που έχουν δεσμευτεί υπό μορφή προσωρινού δασμού αντιντάμπινγκ σύμφωνα με τον προσωρινό κανονισμό. Ωστόσο, ο κανονισμός δεν προβλέπει ρητά την αποδέσμευση των ποσών που έχουν δεσμευτεί και υπερβαίνουν τον οριστικό συντελεστή και το πεδίο κάλυψης του προϊόντος των δασμολογικών μέτρων αντιντάμπινγκ, κάτι που θα ήταν πρόσφορο σύμφωνα με το άρθρο 10 παράγραφος 3 του βασικού κανονισμού.
            
         
               (8)
            
            
               Επομένως, το άρθρο 2 του εκτελεστικού κανονισμού (ΕΕ) 2017/1019 θα πρέπει να διορθωθεί αναλόγως.
            
         
               (9)
            
            
               Η διορθωμένη διάταξη θα πρέπει να εφαρμόζεται από την ημερομηνία που τέθηκε σε ισχύ ο εκτελεστικός κανονισμός (ΕΕ) 2017/1019.
            
         
               (10)
            
            
               Η τροποποίηση που προβλέπεται στον παρόντα κανονισμό είναι σύμφωνη με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 2 του εκτελεστικού κανονισμού (ΕΕ) 2017/1019 διορθώνεται ως εξής:
   
      «Τα ποσά που είχαν δεσμευτεί υπό μορφή προσωρινών δασμών αντιντάμπινγκ σύμφωνα με τον εκτελεστικό κανονισμό (ΕΕ) 2016/2303 της Επιτροπής εισπράττονται οριστικά. Τα ποσά που είχαν δεσμευτεί και υπερβαίνουν τον οριστικό συντελεστή και το πεδίο κάλυψης του προϊόντος των δασμολογικών μέτρων αντιντάμπινγκ αποδεσμεύονται».
   
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Ωστόσο, το άρθρο 1 εφαρμόζεται από τις 18 Ιουνίου 2017.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Αυγούστου 2017.
      
         
            Για την Επιτροπή
         
         
            O Πρόεδρος
         
         Jean-Claude JUNCKER
      
   
   
      (1)  ΕΕ L 176 της 30.6.2016, σ. 21.
   
      (2)  Εκτελεστικός κανονισμός (ΕΕ) 2016/2303 της Επιτροπής, της 19ης Δεκεμβρίου 2016, για την επιβολή προσωρινού δασμού αντιντάμπινγκ στις εισαγωγές ορισμένων ράβδων οπλισμού σκυροδέματος καταγωγής Δημοκρατίας της Λευκορωσίας (ΕΕ L 345 της 20.12.2016, σ. 4).
   
      (3)  Εκτελεστικός κανονισμός (ΕΕ) 2017/1019 της Επιτροπής, της 16ης Ιουνίου 2017, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων ράβδων οπλισμού σκυροδέματος καταγωγής Δημοκρατίας της Λευκορωσίας (ΕΕ L 155 της 17.6.2017, σ. 6).